Kevin Costners sønn debuterer i pappas nye film
Det har tatt Kevin Costner (69) hele 35 år å få westernprosjektet opp å stå. Nå er han klar – med sønnen Hayes (15) på laget. Costner er ferdig med suksesserien «Yellowstone», men cowboylivet fortsetter for den nyskilte Hollywood-stjernen. «Horizon: An American Saga - Chapter 1» har kinopremiere 28. juni og er første film av fire i westernserien. Costner har vært med på å skrive manuset, i tillegg til at han er regissør, produsent og hovedrolleinnehaver. Å si at filmserien er en gammel drøm, er ikke å ta for hardt i. Costner har nemlig ruget på prosjektet siden 80-tallet.  Altså var ideen allerede 20 år gammel før sønnen ble født. Sønnens første rolle Warner Bros. slapp mandag første trailer fra filmen (se den øverst i artikkelen).  Der får man glimt av Costners nest yngste barn, Hayes på 15 år, som han har med ekskona Christine Baumgartner (49). Hayes Costner debuterer som skuespiller i filmen. Moren hans spilles av Sienna Miller (42). Costner har syv barn, og de tre yngste er med Baumgartner, som han nylig ble skilt fra. Han har forklart til People at det å sette sønnen på rollelisten, var et bevisst valg for at de skulle få tilbringe tid sammen. Gården som sikkerhet Costner har ifølge Hollywood Reporter ha satt sin egen ranch i Santa Barbara som lånegaranti for å få budsjettet til å gå opp, skriver Toronto Sun. – Når ingen ville lage filmen i utgangspunktet, fikk jeg den lyse ideen om å lage fire, uttalte Costner nylig i et zoom-intervju med utvalgt presse. – For meg var dette en historie verdt å holde fast ved, fordi det var noe jeg ønsket å fortelle. Den bare vokste og vokste, til jeg plutselig innså at jeg bare måtte lage den. Publikum trenger ikke vente lenge på «Horizon - Chapter 2», for den neste kommer allerede 2 måneder etter den første – altså i august. Filmveteranen er opptatt av å skape noe som varer «lenger enn åpningshelgen». – Jeg har aldri satset alt på en åpningshelg, men heller på å lage noe folk vil se igjen og igjen. «Horizon» er fjerde gang Costner inntar regissørstolen. Første gang var med «Danser med ulver» i 1990. Deretter fulgte «The Postman» i 1997. Men det er over 20 år siden sist – med «Open Range» i 2003. Costner beskriver «Horizon» som sitt mest krevende prosjekt noensinne, med tanke på de 35 årene det har tatt å sette planene ut i livet. Men han er «sjokkert» over hva de har fått til. – Vi brukte 106 dager på å filme «danser med ulver», men denne ble filmet over 52 dager, sier han til Variety.  «Horizon»-filmene strekker seg over en 15-årsperiode – og utspiller seg før, under og etter borgerkrigen.  Blant de andre skuespillerne som dukker opp, Costners «Yellowstone»-kollega Danny Huston (61), samt Sam Worthington (47), Tatanka Means (39), Jena Malone (39), Abbey Lee (36), Luke Willson (52) og Michael Rooker (68). Hayes Costner er for øvrig ikke den første av Costners barn til å spille mot pappa. Tre av de andre hadde roller i «The Postman». Se flere saker fra film- og serieverdenen på VGTV:
Skuespiller Kevin Costner lanserer nå «Horizon: An American Saga - Chapter 1», første film i en fire-delt westernserie Kinopremiere 28. juni, sønnen Hayes (15) debuterer som skuespiller Costner har jobbet med prosjektet i 35 år, og er regissør, produsent, hovedrolleinnehaver og manusforfatter Filmene i serien utspilles over en 15-årsperiode, og er hans mest krevende prosjekt noensinne Costners «Yellowstone»-kollega Dannny Huston (61) står på rollelisten. Det gjør også Sienna Miller (42)